ฟัน5บริษัทค้าทองเถื่อน
กล่าวโทษ4ผู้บริหารตุ๋นซื้อขายล่วงหน้าโทษคุก3ปีทั้งปรับ
28 พ.ย. 2555

กล่าวโทษ4ผู้บริหารตุ๋นซื้อขายล่วงหน้าโทษคุก3ปีทั้งปรับ 
ก.ล.ต. กล่าวโทษ 5 บริษัท บุคคล 4 ราย ฐานทำธุรกิจโดยไม่ได้รับอนุญาตหลอกลูกค้าซื้อขายสัญญาทองล่วงหน้า
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. กล่าวโทษ บริษัท ซิลเวอร์ ไลน์ เทรดดิ้ง อินเตอร์เทรด บริษัท ไดมอนด์ แอนด์ ซิลเวอร์ไลน์ กรุ๊ป บริษัท เค.เอ็น.โอ. มาร์เก็ตติ้ง บริษัท เอ็ม.บี. เน็ตเวิร์ค บริษัท พี.ที. รีเสิร์ท และบุคคลที่เกี่ยวข้องรวม 4 คน กรณีประกอบธุรกิจสัญญาซื้อขายล่วงหน้าโดยไม่ได้รับอนุญาต ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) 
ทั้งนี้ บุคคลที่เกี่ยวข้อง 4 ราย ได้แก่ นายจเร ชาญชัยศิลป์ เป็นกรรมการบริษัท ซิลเวอร์ ไลน์ เทรดดิ้ง อินเตอร์เทรด และบริษัท ไดมอนด์ แอนด์ ซิลเวอร์ไลน์ กรุ๊ป นายกนก จันทรโชติ กรรมการบริษัท เค.เอ็น.โอ. มาร์เก็ตติ้ง นายรักษ์ สุวรรณรอด กรรมการบริษัท เอ็ม.บี. เน็ตเวิร์ค และนายภัทร ธรรมา กรรมการบริษัท พี.ที. รีเสิร์ท 
การกล่าวโทษครั้งนี้ เนื่องจาก ก.ล.ต. ได้รับแจ้งเบาะแสว่า พนักงานของทั้ง 5 บริษัทได้แสดงตนว่าเป็นตัวแทนซื้อขายสัญญาซื้อขายทองคำล่วงหน้าของบริษัทในต่างประเทศ โดยมีการติดต่อชักชวนและโฆษณาให้ผู้ลงทุนเปิดบัญชีซื้อขาย และให้ซื้อขายผ่านเว็บไซต์ www.masterbenasia.com, www.solidgoldasia.com, www.everchampgroup.com, www.empirelinkgroup.com, www.hkdealing.com, www.kimston.com ซึ่งเว็บไซต์ส่วนใหญ่มีสถานที่ติดต่อเดียวกันที่ 3rd Floor, Omar Hodge Building, Wickhams Cay 1, Road Rown หรือ Road Town, Tortola, British Virgin Islands 
บริษัททั้ง 5 รายที่ถูกกล่าวโทษนี้ มีหรือเคยมีที่ตั้งอยู่ที่แห่งเดียวกัน คือเลขที่ 400 ซอยลาดพร้าว 94 (ปัญจมิตร) แขวงวังทองหลาง เขตวังทองหลาง กรุงเทพฯ
“ทั้ง 5 บริษัทมีความผิดต้องระวางโทษจำคุกไม่เกิน 3 ปี หรือปรับไม่เกิน 3 แสนบาท หรือทั้งจำทั้งปรับ และปรับอีกไม่เกินวันละ 1 หมื่นบาท ตลอดเวลาที่ยังฝ่าฝืน” 
นายวสันต์ เทียนหอม รองเลขาธิการ ก.ล.ต. กล่าวว่า บริษัทที่ไม่ได้รับอนุญาตจะพยายามสร้างความน่าเชื่อถือให้ประชาชนหลงเชื่อ ตั้งแต่การเลือกที่ตั้งสำนักงานในย่านธุรกิจ เช่น สีลม เป็นต้น ซึ่งเป็นเพียงจุดรับเอกสารหรือโทรศัพท์ หรือรับรองประชาชนที่ถูกชักชวน ไม่ใช่ที่ทำการจริง
นอกจากนี้ นิยมนัดพบลูกค้าตามศูนย์การค้าหรือโรงแรมชั้นนำ และที่สำคัญมักจะย้ายที่ทำการบ่อยมาก โดยไม่แจ้งให้ลูกค้าทราบ เพื่อหลบเลี่ยงการติดต่อเมื่อลูกค้าต้องการจะถอนเงินลงทุน 
สำหรับเงินลงทุนจะให้ลูกค้าเปิดสัญญาขั้นต้นที่ 3.5 แสนบาท และเมื่อเปิดสัญญาแล้วจะส่งบัญชีพร้อมรหัสการเข้าใช้งานให้กับลูกค้าทางอีเมล เพื่อให้ลูกค้าส่งคำสั่งและตรวจสอบการซื้อขายผ่านเว็บไซต์เอง โดยคิดค่าธรรมเนียมครั้งละ 80 เหรียญสหรัฐ ประมาณ 2,800 บาทต่อการซื้อขาย 1 ครั้ง 
นายธวัชชัย กล่าวว่า ในปีนี้จนถึงปัจจุบัน ก.ล.ต.ได้กล่าวโทษบริษัทเหล่านี้ รวม 7 ราย เทียบกับปีก่อนที่กล่าวโทษจำนวน 3 ราย และปี 2553 มากถึง 25 ราย